เต็ง!?!
โดย...ทีมข่าวการเงินโพสต์ทูเดย์
30 ส.ค. 2559

โดย...ทีมข่าวการเงินโพสต์ทูเดย์ 
นาทีนี้ไม่มีใครฮอตเท่า มาดามแป้ง “นวลพรรณ ล่ำซำ” กรรมการผู้จัดการ บริษัท เมืองไทยประกันภัย ที่มีดีกรีเก๋ไก๋ไม่ใช่น้อย จากการประสบความสำเร็จในการเป็นผู้จัดการทีมชาติฟุตบอลหญิง ถึงกับพาฟุตบอล (หญิง) ไทย ไปบอลโลกมาแล้ว ทำให้ชื่อมาดามแป้งกลายเป็นขวัญใจคนไทย
นอกจากนี้ มาดามยังมีแฟนคลับ มีมวลชนคนรักแป้งอยู่ในมือมากโข ไม่เชื่อให้คอยไปดูแฟนเพจของมาดามแป้งได้เลยว่าจริงไหม
ฉะนั้น ไม่น่าแปลกใจที่จู่ๆ ก็มีชื่อมาดามแป้งโผล่ขึ้นมาเป็นแคนดิเดต ที่พรรคประชาธิปัตย์จะส่งลงสมัครชิงเก้าอี้ ผู้ว่าฯ กทม. แทนคุณชายสุขุมพันธุ์ บริพัตร ที่โดนมาตรา 44 สั่งให้หยุดปฏิบัติงานไป ทำให้ใครต่อใครเช็กข่าวกันให้ควั่กว่าจริงรึ
ทางด้านคุณแป้งก็ยังงงอยู่ ไม่รู้ว่าข่าวมันมายังไง แต่เรื่องนี้มีการหยิบยกขึ้นมาพูดกันจริงๆ เพราะชื่อชั้นและฝีมือการบริหารของคุณแป้งก็เข้าตาผู้ใหญ่ในพรรค แถมผลงานที่ทำทั้งทางด้านธุรกิจและทางด้านกีฬา ก็บ่งบอกได้ถึงความเป็นคนคุณภาพเป็นคนรุ่นใหม่ หากลงสมัครแล้วรับรองมีภาษีดีกว่าคู่แข่งที่เป็นคนหน้าเดิม